Kínai konténereket szállít a GYSEV
Sopron–Budapest - A GYSEV szervezi az újraéledõ, Kína és Nyugat-Európa közötti vasúti áruszállításban a magyarországi szakasz forgalmát. Az elsõ kínai tehervonat már úton van, Záhonyba érkezése hétfõn várható.
A GYSEV Zrt. a ciprusi bejegyzésû Far East Land Bridge Ltd.-vel közösen kívánja mûködtetni a Kína és Nyugat-Európa közötti vasúti teherszállítási útvonal magyarországi szakaszát. Az együttmûködésrõl a két társaság képviselõi pénteken szerzõdést írtak alá.
A Gazdasági és Közlekedési Minisztériumban a megállapodás aláírásán jelen levõ Kákosy Csaba gazdasági és közlekedési miniszter szerint ezzel Magyarország megtette az elsõ kis lépést annak érdekében, hogy a Kína és Nyugat-Európa közötti vasúti áruforgalom újjáéledjen. Az elsõ konténervonat már elindult a Távol-Keletrõl, és napokon belül megérkezik Záhonyba.
– A szerzõdés megkötését mintegy félévnyi elõkészítõ munka elõzte meg, a megállapodás 2012-ig szól a GYSEV Zrt. és a szállítmányozóként közremûködõ Far East Land Bridge Ltd. között – nyilatkozta a Kisalföldnek dr. Székely Csaba, a GYSEV Zrt. vezérigazgatója. – Ez utóbbi cég szervezi a logisztikai láncot a teljes útvonalon és tartja a kapcsolatot a megbízókkal. A projekttel reméljük, a kínai konténerek vasúton kétszer olyan gyorsan jutnak el Nyugat-Európába, mint eddig hajón.
További érv a kínai áruk vasúti szállításának gazdaságossága mellett, hogy a konténereket csak egyszer – Záhonynál – kell átrakodni, szemben a hajóúttal, amikor  a gyárból a kikötõig, onnan a hajóra, majd Európába érve újból kétszer kell mozgatni.
Az elsõ kínai konténervonat már úton van, jelenleg Oroszországban jár, s várhatóan jövõ hét elejére megérkezik Záhonyba. A keleti határvárosból MÁV-mozdonyok, Budapest Ferencváros pályaudvarról pedig már GYSEV-mozdonyok viszik a szerelvényeket. A tapasztalatszerzés idõszakában várhatóan hetente egy vonatot indítanak az ázsiai országból, de reméljük, ez a kapacitás még bõvíthetõ. A közlekedõ szerelvények  hossza akár 750 méter, össztömege pedig 2500 tonna is lehet.
A rohamosan fejlõdõ kínai gazdaság tavaly már több mint ezermilliárd dollár értékû árut exportált. Az egyik legnagyobb piacának az Európai Unió országai számítanak, egyedül Németországban 41 milliárd dollárnyi  áru talált gazdára. Jelenleg a kínai áruforgalom túlnyomó hányada tengeri útvonalon érkezik Nyugat-Európába. A kelet-európai rendszerváltás, azaz 1990 elõtt jelentõs mennyiségû termék jutott el vasúton Kínából Nyugat-Európába. Az utóbbi másfél évtizedben ez a forgalom gyakorlatilag megszûnt.
Dr. Székely Csaba vezérigazgató hozzátette: a GYSEV Zrt. a kiszolgálás során szorosan együttmûködik partnereivel. A vasúti infrastruktúra használatára a MÁV Zrt.-vel szerzõdött, egyes logisztikai szolgáltatásokat pedig a MÁV Cargo Zrt.-tõl és a ZaLoRaSZ Zrt.-tõl (Záhony Port) vásárol.
GYSEV Zrt. soproni hírek